SK Úradný vestník Európskej únie L 33/14

NARIADENIE KOMISIE (EÚ) č. 93/2013

z 1. februára 2013,

ktorým sa stanovujú podrobné pravidlá na vykonávanie nariadenia Rady (ES) č. 2494/95 o harmonizovaných indexoch spotrebiteľských cien, pokiaľ ide o stanovenie indexov cien bývania vo vlastnom obydlí

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien (1), a najmä na jeho článok 4 tretí odsek a článok 5 ods. 3,

so zreteľom na stanovisko Európskej centrálnej banky (2),

keďže:

(1) Nariadenie (ES) č. 2494/95 stanovuje tvorbu harmonizovaných indexov spotrebiteľských cien (ďalej len „HICP“).

(2) Malo by sa preskúmať stanovenie indexov cien obydlí a najmä bývania vo vlastnom obydlí, aby sa zlepšila relevantnosť a porovnateľnosť HICP.

(3) S cieľom vypočítať indexy cien bývania vo vlastnom obydlí je potrebné vytvoriť indexy cien nehnuteľností na bývanie. Indexy cien nehnuteľností na bývanie sú takisto dôležitými ukazovateľmi samy osebe.

(4) Metodické pokyny na výpočet indexov cien bývania vo vlastnom obydlí a indexov cien nehnuteľností na bývanie sú potrebné na zabezpečenie spoľahlivých a porovnateľných výsledkov vo všetkých členských štátoch.

(5) Opatrenia stanovené v tomto nariadení sú v súlade so stanoviskom Výboru pre Európsky štatistický systém (ďalej len „Výbor pre EŠS“),

PRIJALA TOTO NARIADENIE:

Článok 1

Predmet

Toto nariadenie stanovuje indexy cien bývania vo vlastnom obydlí s cieľom zlepšiť relevantnosť a porovnateľnosť harmonizovaných indexov spotrebiteľských cien (harmonised indices of consumer prices, ďalej len „HICP“).

Článok 2

Vymedzenie pojmov

Na účely tohto nariadenia sa uplatňuje toto vymedzenie pojmov:

1. „index cien bývania vo vlastnom obydlí“ je index, ktorý meria zmeny transakčných cien obydlí, ktoré sú nové v sektore domácností, a ostatných výrobkov a služieb, ktoré domácnosti nadobúdajú ako vlastníci obydlí, ktoré obývajú;

2. „index cien nehnuteľností na bývanie“ je index, ktorý meria zmeny transakčných cien obydlí kúpených domácnosťami.

Článok 3

Pokrytie

1. Index cien bývania vo vlastnom obydlí pokrýva tieto kategórie výdavkov:

O.1. Výdavky na bývanie vo vlastnom obydlí O.1.1. Nadobudnutie obydlí O.1.1.1. Nové obydlia O.1.1.1.1. Kúpa nových obydlí O.1.1.1.2. Svojpomocne postavené obydlia a zásadné renovácie O.1.1.2. Existujúce obydlia, ktoré sú nové v sektore domácností O.1.1.3. Ostatné služby týkajúce sa nadobudnutia obydlí O.1.2. Vlastníctvo obydlí O.1.2.1. Zásadné opravy a údržba O.1.2.2. Poistenie súvisiace s obydliami O.1.2.3. Ostatné služby týkajúce sa vlastníctva obydlí

2. Index cien nehnuteľností na bývanie pokrýva tieto kategórie výdavkov:

H.1. Kúpa obydlí H.1.1. Kúpa nových obydlí H.1.2. Kúpa existujúcich obydlí

3. Index cien bývania vo vlastnom obydlí sa zakladá na prístupe „čistého prírastku“, ktorým sa merajú zmeny skutočných cien zaplatených spotrebiteľmi za nadobudnutie obydlí, ktoré sú nové v sektore domácností, ako aj zmeny ostatných nákladov súvisiacich s vlastníctvom obydlí a prevodom vlastníctva obydlí.

4. Pokryje sa každá kategória výdavkov na bývanie podľa vymedzenia v článku 3 ods. 1, ktorej váha predstavuje aspoň jednu stotinu celkových výdavkov na bývanie kategórie O.1. Pokryje sa každá kategória výdavkov na bývanie podľa vymedzenia v článku 3 ods. 2, ktorej váha predstavuje aspoň jednu stotinu celkových výdavkov na bývanie kategórie H.1.

Článok 4

Metodická príručka

1. Komisia (Eurostat) v úzkej spolupráci s členskými štátmi vypracuje príručku, ktorá poskytne metodický rámec pre indexy cien bývania vo vlastnom obydlí a cien nehnuteľností na bývanie stanovených podľa tohto nariadenia (ďalej len „príručka OOH-HPI“). V riadne odôvodnených prípadoch Komisia (Eurostat) príručku aktualizuje v súlade s procesnými postupmi schválenými Výborom pre EŠS.

2. Kritériá kvality uvedené v článku 12 ods. 1 nariadenia Európskeho parlamentu a Rady (ES) č. 223/2009 (3) sa uplatňujú na výpočet indexov cien bývania vo vlastnom obydlí a cien nehnuteľností na bývanie.

3. Členské štáty poskytujú Komisii (Eurostatu) na jej žiadosť informácie potrebné na posúdenie súladu indexov cien bývania vo vlastnom obydlí a cien nehnuteľností na bývanie s ustanoveniami tohto nariadenia.

Článok 5

Požiadavky na údaje

1. Členské štáty vypočítavajú a poskytujú Komisii (Eurostatu) indexy cien pre kategórie stanovené v článku 3 v súlade s príručkou OOH-HPI.

2. Členské štáty poskytujú štvrťročné indexy cien. Členské štáty môžu okrem štvrťročných indexov poskytovať aj mesačné indexy.

3. Indexy uvedené v článku 3 ods. 1, ktoré sa týkajú druhého štvrťroka 2014, sa poskytnú od tretieho štvrťroka 2014. Indexy uvedené v článku 3 ods. 2, ktoré sa týkajú druhého štvrťroka 2012, sa poskytnú od tretieho štvrťroka 2012.

4. Členské štáty poskytujú Komisii (Eurostatu) štvrťročné indexy v rámci lehoty, ktorá nepresiahne 85 dní od konca štvrťroka, ktorého sa indexy týkajú. Tie členské štáty, ktoré sa rozhodnú poskytovať aj mesačné indexy, ich poskytujú do tridsiatich dní od konca mesiaca, na ktorý sa indexy vzťahujú.

5. Každý rok členské štáty vypočítajú a poskytnú Komisii (Eurostatu) jeden súbor váh výdavkov pre indexy cien bývania vo vlastnom obydlí a jeden súbor váh výdavkov pre indexy cien nehnuteľností na bývanie, ako je vymedzené v príručke OOH-HPI a v súlade s nariadením Komisie (EÚ) č. 1114/2010 (4).

Váhy pre štvrťročné indexy sa poskytujú najneskôr 15. júna roku nasledujúceho po roku, na ktorý sa váhy vzťahujú.

Členské štáty, ktoré poskytujú mesačné indexy, poskytujú zodpovedajúce váhy najneskôr 20. februára roku nasledujúceho po roku, na ktorý sa váhy vzťahujú.

6. Členské štáty vypočítavajú a poskytnú Komisii (Eurostatu) odhadované spätné údaje počnúc indexom za prvý štvrťrok 2010 pre indexy uvedené v článku 3 ods. 1 najneskôr v lehotách uvedených v článku 5 ods. 3 a 4. Členské štáty vypočítavajú a poskytujú Komisii (Eurostatu) odhadované spätné údaje počnúc indexom za prvý štvrťrok 2008 pre indexy uvedené v článku 3 ods. 2 najneskôr v lehotách uvedených v článku 5 ods. 3 a 4.

7. Členské štáty poskytujú údaje požadované v tomto nariadení a s nimi súvisiace metaúdaje v súlade s normou na výmenu údajov stanovenou Komisiou (Eurostatom). Údaje a metaúdaje sa poskytujú Komisii (Eurostatu) prostredníctvom služieb jednotného kontaktného miesta alebo takým spôsobom, aby k nim Komisia mala prostredníctvom služieb jednotného kontaktného miesta prístup.

Článok 6

Prechodné opatrenia

1. Jeden rok, respektíve tri roky po dátume nadobudnutia účinnosti tohto nariadenia členské štáty poskytnú Komisii (Eurostatu) správy o kvalite údajov, a to v súlade s normami vymedzenými v rámci Európskeho štatistického systému a v príručke OOH-HPI.

2. Komisia (Eurostat) do piatich rokov od dátumu nadobudnutia účinnosti tohto nariadenia pripraví správu o indexoch stanovených podľa tohto nariadenia a najmä o tom, do akej miery sú v súlade s nariadením Komisie (ES) č. 1749/96 (5) a nariadením (EÚ) č. 1114/2010. V správe sa bude takisto riešiť otázka, či je vhodné začleniť indexy cien bývania vo vlastnom obydlí do HICP.

Článok 7

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 1. septembra 2012. Toto nariadenie je záväzné v celom rozsahu a priamo uplatniteľné vo všetkých členských štátoch v súlade so zmluvami.

V Bruseli 1. februára 2013 Za Komisiu predseda José Manuel BARROSO

(1) Ú. v. ES L 257, 27.10.1995, s. 1.

(2) Stanovisko predložené 19. októbra 2012 (zatiaľ neuverejnené v úradnom vestníku).

(3) Ú. v. EÚ L 87, 31.3.2009, s. 164.

(4) Ú. v. EÚ L 316, 2.12.2010, s. 4.

(5) Ú. v. ES L 229, 10.9.1996, s. 3.